Alexandra Meissnitzer

**Alexandra Meissnitzer** (født 18. juni 1973 i Abtenau) er en østerriksk tidligere alpinist. Hun vant verdenscupen sammenlagt en gang, og gikk to ganger til topps i disiplincuper. Hun vant seks medaljer i internasjonale mesterskap (OL og VM).

Meissnitzer ble flere ganger østerriksk juniormester i forskjellige disipliner, og debuterte i verdenscupen 7. desember 1991 med å komme på 28.-plass i et Super-G-renn i Santa Caterina.

I junior-VM 92 fikk hun sølv i utfor og bronse i Super-G, og vant Super-G-cupen i europacupen. 12. desember 1992 falt hun og skadet seg i utforløypa i Vail. Hun kom seg forholdsvis raskt etter uhellet, men brukte lang tid på å slå gjennom for fullt, hun ble lenge betraktet som et «evig talent».

Etter gode resultater i europacupen var hun igjen kvalifisert for verdenscupen sesongen 1994/95, og ett år senere kom det endelige gjennombruddet i verdenstoppen. 7. desember 1995 vant hun Super-G-rennet i Val-d’Isère. Hun ble regnet blant favorittene foran VM 1996, men havnet langt ned på resultatlistene.

Sesongen 1997/98 oppnådde Meissnitzer seks pallplasseringer, og i vinterens siste renn fikk hun sin første verdenscupseier i storslalåm. Under OL 1998 i Nagano fikk hun sølv i storslalåm og bronse i super-G, i utfor fikk hun åttendeplass.

## Drømmesesongen
Hun gikk over til et nytt skimerke (Völkl) foran sesongen 1998/99, som skulle bli høydepunktet i karrieren. Under VM 1999 i Vail og Beaver Creek gikk hun til topps i både Super-G og storslalåm. Hun kom på fjerdeplass i utfor, bare seks hundredels sekunder bak bronsemedaljen.

Hun vant åtte verdenscuprenn i løpet av vinteren. Hun vant ikke bare verdenscupen sammenlagt med stor margin, hun gikk også til topps i disiplincupene i super-G og storslalåm, og kom på andreplass i utforverdenscupen.

## Tilbakeslag og comeback
En kneskade satte Meissnitzer tilbake de neste sesongene, før hun igjen etablerte seg i verdenstoppen sesongen 2002/03 med fem pallplasseringer i verdenscuprenn. Under VM 2003 i St. Moritz vant hun sølv i utfor, slått med elleve hundredels sekund av den canadiske overraskelseskvinnen Mélanie Turgeon.

I januar 2004 vant hun for første gang på nesten fem år et verdenscuprenn, Super-G i Megève. Resten av sesongen 2003/2004 oppnådde hun en pallplassering i verdenscupen. Det samme gjentok seg sesongen 2004/05: Etter seieren i super-G i Altenmarkt i desember fulgte flere middelmådige resultater.

32 år gammel opplevde hun sesongen 2005/06 en «ny vår». Med en seier og ytterligere fire pallplasseringer kvalifiserte hun seg for OL 2006. Der tok hun sin tredje olympiske medalje, bronse i yndlingsdisiplinen Super-G.

## Meritter

**OL**
* 1998: sølv i storslalåm, bronse i super-G, 8.-plass i utfor
* 2002: 4.-plass i super-G, 4.-plass i storslalåm
* 2006: bronse i super-G, 8.-plass i utfor

**VM**
* 1996: 16.-plass i utfor, 23.-plass i super-G
* 1997: 13.-plass i super-G, 17.-plass i utfor
* 1999: gull i storslalåm, gull i super-G, 4. i utfor
* 2001: 8.-plass i super-G, 11.-plass i utfor
* 2003: sølv i utfor, 5.-plass i super-G
* 2005: 22.-plass i utfor

**Junior-VM**
* 1990: 13.-plass i utfor, 14.-plass i storslalåm
* 1991: 4.-plass i super-G, 7.-plass i storslalåm, 16.-plass i utfor
* 1992: 2.-plass i utfor, 3.-plass i super-G, 7.-plass i storslalåm

**Verdenscupen**
* 1.-plass sammenlagt 1998/99
* 1.-plass i super-G-cupen 1998/99
* 1.-plass i storslalåmcupen 1998/99
* 2.-plass i utforcupen 1998/99
* 2.-plass i super-G-cupen 1995/96, 2001/02 og 2005/06
* 3.-plass i storslalåmcupen 1997/98

Totalt vant hun 14 verdenscuprenn:

## Referanser


## Eksterne lenker
* 
* 
*